বিধানসভা নির্বাচনে তৃণমূলের প্রার্থী তালিকায় দেখা যেতে পারে ক্রীড়া জগতের বেশ কয়েকটি নতুন মুখকে। প্রাক্তন ও বর্তমান ফুটবলার থেকে  ক্রিকেটার, দাবাড়ু অনেকেরই এবারের নাম থাকতে পারে প্রার্থী তালিকায়। যদিও প্রার্থী  হওয়ার ব্যাপারে কেউই মুখ খুলতে চাননি।   দুহাজার এগারোর বিধানসভা নির্বাচনে রাজ্যে ক্ষমতায় পালাবদল। বিপুল সংখ্যাগরিষ্ঠতা নিয়ে সরকার গঠন করে তৃণমূল কংগ্রেস। মমতা বন্দ্যোপাধ্যায়ের নেতৃত্বে তৃণমূলের প্রার্থী তালিকায় নাম ছিল টলিগঞ্জের একঝাঁক চিত্র তারকার। এরপর দুহাজার চোদ্দর লোকসভা নির্বাচনেও বজায় ছিল সেই ট্রেন্ড। দুহাজার ষোলর বিধানসভা নির্বাচনে কি কিছুটা হলেও স্ট্যান্স বদলাচ্ছে শাসকদল? ঘটনাপ্রবাহ কিন্তু তেমনই ইঙ্গিত দিচ্ছে। সূত্রের খবর, আসন্ন বিধানসভা নির্বাচনে প্রার্থী হতে পারেন ফুটবলার রহিম নবি, প্রাক্তন ফুটবলার গৌতম সরকার, বিদেশ বোস, ক্রিকেটার লক্ষ্মীরতন শুক্লা এবং দাবাড়ু দিব্যেন্দু বড়ুয়া। তৃণমূল সূত্রের খবর, রহিম নবি প্রার্থী হতে পারেন পাণ্ডুয়া থেকে। লক্ষ্মীরতন শুক্লা প্রার্থী হতে পারেন বালি অথবা উত্তর হাওড়া আসনে। যাদবপুর থেকে প্রার্থী হতে পারেন দিব্যেন্দু বড়ুয়া। যদিও প্রার্থী হওয়ার বিষয়টি এড়িয়ে গিয়েছেন সকলেই।
 
কয়েকদিন আগেই নবান্নে গিয়ে মুখ্যমন্ত্রীর সঙ্গে দেখা করেন লক্ষ্মী রতন শুক্লা। তখন থেকেই তাঁর প্রার্থী হওয়ার বিষয়টি নিয়ে জল্পনা শুরু হয়। প্রাক্তন ফুটবলার গৌতম সরকার এবং বিদেশ বোস কোনও আসন পাবেন তা নিয়ে এখনও কোনও সিদ্ধান্ত হয়নি বলেই খবর। তবে সারদাকাণ্ডে মদন মিত্র গ্রেফতার হওয়ার পর প্রতিবাদ মিছিলে অংশ নেওয়া থেকে শুরু করে তৃণমূলের বিভিন্ন কর্মসূচিতেও দেখা গেছে গৌতম সরকারকে। তাঁর প্রার্থী হওয়ার বিষয়টি একরকম পাকা বলেই তৃণমূল সূত্রে খবর।  যদিও ভোট ময়দানে শেষ পর্যন্ত কারা কারা নামবেন তারজন্য অপেক্ষা করতে হবে চূড়ান্ত প্রার্থী তালিকা ঘোষণা না হওয়া পর্যন্ত।